
Mulţumim 



Prea Cucernicului Părinte Theodoros 

Zisis, distins profesor al Facultăţii 

de Teologie Ortodoxă din Tesalonic, 

pentru bunăvoinţa de a ne acorda 

dreptul şi binecuvântarea publicării 

acestei lucrări apologetice, spre 

slava Bisericii Ortodoxe de 

pretutindeni. 




CUVÂNT ÎNAINTE 



stăzi Ortodoxia zace sub puterea celui 

Arau, zbătându-se în agonia veacului celui 
de pe urmă, clătinată de vrăjmaşii cei din 
afară şi vândută de slujitorii cei 
dinăuntru. 
Trăim vremuri despre care au proorocit 
dumnezeieştii Părinţi ai Ortodoxiei, vremuri de apostazie 
vădită şi tăinuită, vremuri în care, precum oarecând în 
vechiul Babilon, la fel şi astăzi, omenirea îşi temeluieşte 
aşezământ din fărădelege, împotrivindu-se lui 
Dumnezeu şi sfinţilor Săi. Creştini, apostaţi, eretici, 
păgâni şi atei, se adună spre a înălţa un nou turn: 
ecumenismul, iubirea, pacea, unitatea, toleranţa, 
comunicarea, etc. deopotrivă cu inovaţiile aduse de 
Biserică, sunt cărămizile şi schelăria acestuia. Arhitecţii 



sunt diavolii, slujiţi de calfe şi zidari destoinici: 
întâistătătorii laici şi religioşi ai popoarelor, împreună cu 
ierarhii lui Hristos: patriarhi, mitropoliţi, episcopi. 

Cine se ridică împotriva acestora, cine se încumetă 
să surpe turnul? Prea puţini, ca să nu spunem, aproape 
nimeni. Printre cei puţini se numără, iată şi Sfântul ierarh 
Briancianinov, care vădind minciuna şi înfruntând erezia, 
se arată vrednic mărturisitor şi urmaş al Sfinţilor Părinţi, 
din vechime, care n-au zăbovit a îndrepta şi a mustra cu 
bărbăţie, atunci când ortodoxia era în primejdie. 

Astfel cuvântul Sfântului Ierarh, în această vreme 
a tăcerii cu orice preţ, se dovedeşte a fi certare şi ruşine a 
păstorilor ecumenişti din Biserică, mustrare şi îndemn la 
mărturisire pentru cei temători şi îndoielnici. 

Căci, observăm cu îngrijorare că bună parte din 
duhovnicii renumiţi ai ţării noastre, preocupaţi de temele 
clasice ale Ortodoxiei, precum răbdarea, dragostea, 
smerenia, ascultarea, etc. ocolesc cu desăvârşire a zăbovi 
asupra ultimelor preocupări şi idealuri ale Bisericii: 
adunările şi slujbele cu cei din alte credinţe, dorinţa de 
unire cu ereticii, recunoaşterea valabilităţii tainelor altor 
biserici; adaptările dogmelor, canoanelor şi rânduielilor 
ortodoxe la exigenţele societăţii moderne — într-un 
cuvânt ecumenismul. 

Astfel, asupra lor apasă vina tăcerii care trădează, 
căci, „prin tăcere îl trădăm pe Dumnezeu" , spune un sfânt al 
Bisericii. Tăcere ce otrăveşte Biserica, pogoară pe creştini 
în rătăcire şi înlesneşte vieţuirea împotriva lui Hristos a 
apostaţilor, ateilor şi păgânilor. 

Să părăsim, aşadar, această ruşinoasă şi 
păgubitoare tăcere, alăturându-ne marilor mărturisitori 
ai vremii noastre, neobosiţilor luptători ai rătăcirilor 



ecumeniste, precum sfinţii şi drepţii lui Dumnezeu - Ioan 
Iacob Hozevitul, Ioan Maximovici, Averkie Tauşev, 
Iustin Popovici, Nicolae Velimirovici, Serafim Rose, căci 
judecând după duhul veacului şi după frământarea 
minţilor, suntem îndreptăţiţi să credem că edificiul 
Bisericii, care se clatină de mult, se va cutremura straşnic 
şi repede. Nu are cine să-1 susţină şi cine să se 
împotrivească. Măsurile întreprinse pentru susţinerea lui 
au fost împrumutate de la stihiile lumii vrăjmaşe Bisericii, şi 
mai curând vor accelera căderea ei, decât să o oprească. 



Conon Monahul 



CUVÂNT DESPRE ORTODOXIE ŞI 
DESPRE NEORTODOCŞI 



La începutul cuvântului nostru în Duminica 
Ortodoxiei pare firească întrebarea: „ce este 
Ortodoxia?" 
Ortodoxia este adevărata cunoaştere şi lăudare a lui 
Dumnezeu; Ortodoxia este închinarea lui Dumnezeu în 
Duh şi adevăr; Ortodoxia este proslăvirea omului de 
către Dumnezeu, prin harul Preasfântului Duh, dăruit 
omului. Duhul este slava creştinilor. Unde nu există Duh, 
acolo nu există Ortodoxie. 



Unde nu este Ortodoxie, 
acolo nu este nici mântuire 

Nu există Ortodoxie nici în învăţăturile şi 
filozofările omeneşti, stăpânite de intelectul mincinos şi 
înşelător, rod al căderii. Ortodoxia este învăţătura 
Sfântului Duh, dată omului de Dumnezeu întru 
mântuire. Unde nu este Ortodoxie, acolo nu este nici 
mântuire. „Oricine va voi să se mântuiască, mai întâi de 
toate trebuie să se ţină de credinţa sobornicească; iar 
cine n-o va păstra întreagă şi fără de prihană, acela va 
pieri în veci" (Simbolul Sfântului Anastasie cel Mare). 

Pentru a păstra în siguranţă acest zălog al nostru, 



astăzi Sfânta Biserică enumera public, în auzul tuturor, 
acele învăţături generale propagate de satana - expresie a 
vrăjmăşiei contra lui Dumnezeu - care defăimează 
lucrarea mântuirii noastre şi ne-o răpesc. Biserica 
demască aceste învăţături ca pe nişte lupi înfricoşători, ca 
pe nişte şerpi veninoşi, ca pe nişte hoţi şi ucigaşi. 
Păzindu-ne de toate acestea şi scoţându-i din prăpastia 
pierzaniei pe cei înşelaţi de acestea, Biserica predă 
anatemei acele învăţături şi pe cei ce le urmează cu 
îndărătnicie. 

Cuvântul „anatema" semnifică îndepărtare, 
respingere (blestemul lui Dumnezeu). Atunci când 
Biserica predă anatemei o învăţătură, înseamnă că acea 
învăţătură conţine hula împotriva Duhului Sfânt. 
Aşadar, în scopul mântuirii, aceasta trebuie să fie 
respinsă şi îndepărtată, tot aşa cum otrava este ţinută 
departe de alimente. 

Atunci când o persoană este predată anatemei, 
înseamnă că acea persoană şi-a însuşit învăţătura 
hulitoare în mod irevocabil, lipsindu-se de mântuire el 
însuşi şi lipsindu-i şi pe apropiaţii lui, cărora le-a 
transmis felul său de gândire. Iar când acea persoană se 
decide să părăsească învăţătura hulitoare şi să primească 
învăţătura Bisericii Ortodoxe, după rânduiala Bisericii, 
este datoare să anatematizeze falsa învăţătură de care era 
legat mai înainte şi care îl duce la pierzanie, îl înstrăina 
de Dumnezeu, îl forţa să duşmănească pe Dumnezeu, să 
hulească pe Duhul Sfânt, şi îl menţinea în comunicare cu 
satana. 



Cugetarea omenească inclusă în 

învăţătura credinţei creştine se numeşte 

erezie 



Toate învăţăturile omeneşti, cuprinzând propria 
cugetare inspirată din intelectul înşelător, din 
înţelepciunea trupească a oamenilor strecurate abil în 
învăţătura despre Dumnezeu, descoperită de Dumnezeu, 
pricinuiesc moartea veşnică. Cugetarea omenească 
inclusă în învăţătura credinţei creştine se numeşte erezie, 
iar urmarea acestei învăţături - rea-credinţă... 

Inima lor cea nesocotită s-a întunecat -spune 
Apostolul despre înţelepţii care s-au abătut de la 
adevărata cunoaştere a lui Dumnezeu - zicând că sunt 
înţelepţi, au ajuns nebuni; de aceea Dumnezeu i-a dat 
necurătiei, după poftele inimii lor... ca unii care au 
schimbat adevărul lui Dumnezeu în minciună; pentru 
aceea, Dumnezeu i-a dat unor patimi de ocară. 

Patimi de ocară însemnează feluritele patimi ale 
desfrânării. Apollinarie era stăpânit de patima 
destrăbălării. Eutihie era orbit mai cu seamă de pofta de 
arginţi, iar destrăbălarea lui Arie întrecea orice 
închipuire. 

Ereziile, fiind o lucrare trupească, rod al 
înţelepciunii trupeşti, sunt născoceli ale duhurilor 
necurate. Feriţi-vă de eresurile cele împotrivitoare lui 
Dumnezeu - zice Sfântul Ignatie Teoforul - deoarece prin 
însăşi natura lor, acestea sunt născociri diavoleşti ale 
şarpelui plin de toată răutatea. Nici nu este de mirare: 
duhurile necurate au căzut de la înălţimea demnităţii 
duhovniceşti; ele au căzut în cugetarea trupească de la 



cea duhovnicească. 

La oameni, binele este amestecat cu răul, şi de aceea 
devine netrebuincios; la duhurile necurate 
precumpăneşte şi acţionează numai răul. Cel mai mare 
păcat al lor era ura nestăvilită faţă de Dumnezeu, 
exprimată printr-o straşnică şi neîncetată hulire a Lui. In 
trufia lor, demonii s-au ridicat mai presus de Dumnezeu 
însuşi. Ei au prefăcut ascultarea de Dumnezeu, firească 
făpturilor vii, într-o sălbatică împotrivire, într-o vrajbă de 
neîmpăcat. De aceea căderea lor este atât de profundă, iar 
plaga morţii veşnice, hărăzită lor, este incurabilă. Patima 
lor esenţială este mândria. Ei sunt prea plini de o 
nemaipomenită şi neroadă vanitate. 

Erezia este o armă de temut în mâinile demonilor! 
Cu ajutorul ereziilor, aceştia au dus la pierzanie popoare 
întregi; răpindu-le pe neobservate creştinismul, ei l-au 
înlocuit cu o doctrină blasfemitoare şi i-au conferit acestei 
ucigătoare învăţături titlul de creştinism reformat, 
veritabil, purificat. 



Erezia este un păcat făptuit în special 
de către intelect 

Acest păcat, fiind acceptat cu mintea, se transmite 
duhului, se răspândeşte în tot trupul, păgânindu-1 în 
întregime, întrucât acesta are însuşirea de a se păgâni şi a 
se molipsi prin comunicare cu duhurile necurate. Păcatul 
acesta trece neobservat şi pare de neînţeles pentru cei ce 
nu cunosc îndeajuns creştinismul. Iată de ce, în mrejele 
sale cad cu atâta uşurinţă: simplitatea, candoarea, 
necunoştinţa, mărturisirea superficială şi indiferentă a 



credinţei creştine. 

într-o perioadă au fost atinşi de erezie chiar şi unii 
cuviincioşi ai lui Dumnezeu, precum Ioanichie cel Mare, 
Gherasim din Iordan şi alţii. Dacă aceşti sfinţi bărbaţi, 
care-şi duceau viaţa doar în grija de mântuire, n-au 
cunoscut de îndată hula mascată împotriva lui 
Dumnezeu, ce vom zice de cei ce-şi petrec zilele 
scufundaţi în preocupări lumeşti şi având o noţiune cu 
totul neîndestulătoare asupra creştinismului? Cum vor 
recunoaşte şi erezia, când aceasta apare ferchezuită sub 
masca înţelepciunii, cucerniciei şi sfinţeniei? 

Iată din ce cauză întregi noroade s-au plecat cu atâta 
uşurinţă sub jugul ereziei. Din aceeaşi cauză devine 
foarte anevoioasă întoarcerea de la erezie la dreapta 
credinţă, cu mult mai anevoioasă decât întoarcerea de la 
buna-credinţă la idolatrie. 

Ereziile mai apropiate de ateism sunt mai lesne de 
recunoscut şi de lepădat decât ereziile nu prea depărtate 
de dreapta credinţă, şi de aceea mai acoperite, împăratul 
roman, marele Constantin, cel egal cu apostolii, într-o 
scrisoare către Sfântul Alexandru, Patriarhul Alexandriei, 
acuzatorul ereziarhului Arie, îl roagă să curme disputa ce 
tulbura liniştea şi pacea, prin cuvinte deşarte. Dar, prin 
aceste cuvinte numite deşarte, era tăgăduită 
Dumnezeirea Domnului lisus Hristos, era desfiinţat 
creştinismul. 

Iată cum necunoştinţa, şi în cazul acestui bărbat 
sfânt, râvnitor, fusese înşelată prin viclenia ereziei, 
nerecunoscută de el. 

Sfânta Biserică totdeauna a considerat ca absolut 
necesar tratamentul grozavei plăgi a ereziei prin 

anatema 



Atunci când Fericitul Teodoret, episcopul Cirului, s- 
a înfăţişat la cel de-al IV-lea Sinod Ecumenic, 
intenţionând să se justifice contra acuzaţiilor ce i se 
aduceau, Părinţii prezenţi la Sinod i-au cerut, mai întâi 
să-1 anatematizeze pe ereziarhul Nestorie. Teodoret, care, 
în fond, îl dezaproba pe Nestorie, dar nu atât de hotărât, 
precum era respins de Biserică, încerca să se explice. 
Părinţii însă i-au cerut din nou să-1 predea anatemei, 
hotărât şi fără rezerve, pe Nestorie şi a lui învăţătură. 

Teodoret iarăşi voia să se disculpe, şi atunci Părinţii 
i-au cerut cu fermitate ori să-1 anatematizeze de îndată pe 
Nestorie, ori îl vor socoti eretic pe Teodoret însuşi, în cele 
din urmă, Teodoret 1-a anatematizat pe Nestorie şi 
celelalte eresuri ale vremii. Aducând slavă lui 
Dumnezeu, Părinţii l-au proclamat pe Teodoret păstor 
drept credincios. Din partea sa, Teodoret nu mai dorea să 
se explice, după ce pricinile ce-1 îmboldeau să dea 
explicaţii fuseseră extirpate din sufletul său (Flerg, Istoria 
creştinismului). 

Iată deci, singura atitudine corectă a duhului 
omenesc cu privire la înfricoşătoarea plagă a ereziei. 
Biserica vesteşte: 

"Cei ce şi-au predat cugetul lor în ascultare faţă de 
descoperirea dumnezeiască, slujind-o pe ea, pe aceştia 
să-i fericim şi să-i lăudăm; iar celor ce se împotrivesc 
adevărului, dacă nu s-au pocăit înaintea lui Dumnezeu, 
Carele aşteaptă întoarcerea şi căinţa lor, dacă n-au voit 

să urmeze Sfintelor Scripturi şi Tradiţiei Bisericii 
Soborniceşti, să fie excomunicaţi şi predaţi anatemei". 

"Celor ce neagă existenţa lui Dumnezeu şi susţin 
că această lume s-a autoorganizat şi că toate se petrec 
fără ajutorul providenţei dumnezeieşti, aşa, ca din 
întâmplare: anatema 1 ."', 

"Celor ce afirmă că Dumnezeu nu este Duh, ci 
materie şi care nu-L recunosc ca Sfânt, Atotmilostiv, 
Preaînţelept, Atotştiutor, rostind alte asemenea 
blasfemii: anatemal"; 

"Celor ce îndrăznesc să declare că Fiul lui 
Dumnezeu n-ar fi de o fiinţă cu Tatăl, deasemenea 
Duhul Sfânt, Carele este de conceput: că Tatăl, Fiul şi 
Duhul Sfânt n-ar fi Unul Dumnezeu: anatemal"; 

"Celor care spun că venirea în lume a Fiului lui 
Dumnezeu întrupat, patimile Sale de bunăvoie, 
moartea şi învierea Sa nu sunt necesare izbăvirii de 
păcate şi mântuirii noastre: anatemal"; 

"Celor care nu acceptă harul răscumpărării 
propovăduit de Evanghelie, ca singurul nostru mijloc 
de îndreptăţire în faţa lui Dumnezeu: anatemal"; 

"Celor care se îndoiesc de fecioria Preacuratei 
Fecioare Măria înainte de naştere, în timpul naşterii şi 
după naştere: anatemal"; 

"Celor care nu cred că Duhul Sfânt i-a înţelepţit pe 
prooroci şi pe apostoli şi a prevestit prin gura lor 
adevărata cale spre mântuire, prin atâtea minuni, 
mărturisind că Duhul şi acum sălăşluieşte în inimile 
adevăraţilor creştini şi-i călăuzeşte spre orice adevăr: 
anatemal"; 

"Celor care nu recunosc nemurirea sufletului, 
sfârşitul acestui veac, judecata ce va să vină, răsplata 
cerească pentru faptele cele bune şi osânda pentru 

păcate: anatemal"; 

"Celor care refuză Tainele Sfintei Biserici a lui 
Hristos: anatemal"; 

"Celor care nu recunosc Sinoadele Sfinţilor Părinţi 
şi Predaniile lor, în conglăsuire cu revelaţia 
dumnezeiască şi păstrate cu sfinţenie de către Biserica 
Ortodoxă şi Sobornicească: anatemal" 



Adevărul dumnezeiesc S-a întrupat ca prin Sine să 
ne mântuiască pe noi, cei morţi ca urmare a primirii şi 
însuşirii de către noi a ucigătoarei minciuni. Dacă veţi 
rămâne în cuvântul Meu - grăieşte Hristos - dacă veţi 
primi învăţătura Mea şi veţi rămâne credincioşi ei, 
sunteţi cu adevărat ucenici ai Mei. Şi veţi cunoaşte 
Adevărul şi Adevărul vă va face liberi (Ioan 8, 31 — 32). 

Numai acela va rămâne credincios învăţăturii lui 
Hristos, care respinge cu hotărâre şi va respinge pururea 
orice învăţătură născocită de duhurile necurate şi de 
oamenii potrivnici învăţăturii lui Hristos, înţelepciunii 
dumnezeieşti, care ne-a lăsat legământ să păstrăm 
unitatea şi inviolabilitatea lor. 

înţelepciunea dumnezeieştii Revelaţii se păstrează 
întreagă şi neştirbită doar în sânul Bisericii Ortodoxe de 
Răsărit. Amin! 

DESPRE MÂNTUIREA 
NEORTODOCŞILOR 



Ce este erezia? 



rezia este împlinirea în faptă, în cuvânt sau în 
gând a următoarelor: 

■ Abaterea de la sfintele dogme ale Sfintei Biserici 
Ortodoxe; 

- Credinţa că, dacă eşti creştin, dacă crezi, dacă eşti 
religios, credincios, mistic, spiritual, etc, fără a fi ortodox, te 
poţi mântui; 

- Credinţa şi mărturisirea că te poţi mântui (şi) prin 
tehnici, asane, meditaţii, formule (mantre), gnoză, cunoaştere, 
raţiune, ştiinţe, filosofii, concepte, doctrine umaniste 
(iluminist-idealiste, revoluţionare şi religioase); 

- Credinţa şi afirmarea că Hristos a fost un mare învăţat, 
un mistic, un iluminat, un înţelept, un guru, un iniţiat cu 
puteri paranormale, oculte, vrăjitoreşti, un şef spiritual, un fel 
de mare şaman venit din ceruri astrale, ori strălucită 
personalitate a umanităţii, iar nu însuşi Dumnezeu-Cuvântul; 

- Credinţa, părerea şi propovăduirea că mântuirea nu este 
doar în Biserică şi că nu este nevoie să fii ortodox ca să te 
mântuieşti. 

Spre întărirea celor de mai sus, Sfântul Ignatie 
Briancianinov răspunde unei femei, care - asemenea 
„creştinilor" de azi - nu accepta că sunt „mulţi chemaţi, şi 
puţini aleşi" şi că aleşii sunt tocmai adevăraţii ortodocşi. 

Astfel, Sfântul Ignatie scrie 1 : 

„Ce spectacol vrednic de plâns în hohote: creştinii 
care nu ştiu în ce constă propriu-zis creştinismul! Privirea 
noastră întâlneşte acest spectacol neîncetat: rareori 
vedem câte o excepţie, rareori putem întâlni, în 
numeroasa gloată a celor ce se numesc creştini, unul care 
e creştin nu doar cu numele, ci şi în fapt! 

întrebarea pe care o puneţi d-voastră a devenit o 
întrebare obişnuită astăzi: De ce să nu se mântuiască 
păgânii, mahomedanii şi aşa numiţii eretici? Spuneţi că 
printre ei se găsesc oameni cât se poate de buni. A-i 
pierde pe aceşti oameni buni ar fi contrar milei lui 
Dumnezeu!... Mai mult, spuneţi că: „aceasta este contrar 
chiar raţiunii umane. Doar ereticii sunt şi ei creştini. Să te 
socoti mântuit, iar pe membrii altor credinţe pierduţi, este o 
nebunie, este o trufie fără margini"... (îi scria acea femeie 
Sfântului Ignatie). 



Iisus Hristos singurul mijlocitor 
al mântuirii noastre 

Creştinilor, îi răspunde Sfântul, voi vorbiţi despre 
mântuire, dar habar nu aveţi ce este mântuirea, de ce au 
nevoie oamenii de mântuire şi, în sfârşit, nu-L cunoaşteţi 
pe Hristos, singurul mijloc al mântuirii noastre! Iată 
adevărata învăţătură despre acest obiect, învăţătura 
Sfintei, Universalei Biserici: Mântuirea constă în 
restaurarea după chipul lui Dumnezeu. Această 
comuniune a fost pierdută de întregul neam omenesc 



1 Volumul IV, Propovedanii ascetice si scrisori către mireni 

prin căderea în păcat a protopărinţilor. 

Tot neamul omenesc e o categorie de fiinţe pierdute. 
Pieirea este domeniul tuturor oamenilor, atât a celor 
virtuoşi, cât şi a răufăcătorilor. Ne zămislim în 
fărădelegi, ne naştem în păcat. Voi pogorî la fiul meu, 
plângând, în iad, zice sfântul patriarh Iacov despre el 
însuşi şi despre sfântul său fiu, Iosif cel cast şi minunat. 
Coborau în iad, după sfârşirea pribegiei pământeşti, nu 
doar păcătoşii, ci şi drepţii Vechiului Testament. La atâta 
se limitează puterea faptelor bune omeneşti. Acesta este 
preţul virtuţilor firii noastre căzute! 

Ca să se refacă comuniunea omului cu Dumnezeu 
sau, cu alte cuvinte, ca omul să obţină mântuirea era 
necesară răscumpărarea. Răscumpărarea neamului 
omenesc a fost săvârşită nu de un înger, nu de un 
arhanghel, nu de vreo fiinţă şi mai înaltă, dar mărginită şi 
creată, ci a fost săvârşită de însuşi nemărginitul 
Dumnezeu. 

Pedepsele, partea neamului omenesc, au fost 
înlocuite cu pedeapsa luată de El; lipsa meritelor 
omeneşti a fost înlocuită de vrednicia Lui infinită. Toate 
faptele bune omeneşti neputincioase, pogorâtoare în iad, 
au fost înlocuite cu o singură faptă bună, plină de putere: 
credinţa în Domnul nostru Iisus Hristos. Când iudeii L- 
au întrebat pe Domnul: Ce să facem ca să facem lucrurile 
lui Dumnezeu?, Domnul le-a răspuns: Acesta este lucrul 
lui Dumnezeu, să credeţi în Cel pe Care L-a trimis El. 

Ne mântuieşte credinţa în Hristos, 
nu „faptele bune" 

Un singur lucru bun ne e necesar pentru mântuire: 
credinţa; dar credinţa ca lucrare. Prin credinţă şi numai 
prin credinţă putem intra în comuniune cu Dumnezeu, 
prin mijlocul Tainelor pe care ni le-a dăruit El. In deşert 
dar, şi cu păcat cugetaţi şi ziceţi că oamenii buni dintre 
păgâni şi mahomedani se vor mântui, adică vor intra în 
comuniune cu Dumnezeu!... 

Nu!... Biserica a recunoscut întotdeauna că există un 
singur mijloc de mântuire: Răscumpărătorul! Ea a 
recunoscut că cele mai mari virtuţi ale firii căzute 
pogoară în iad. Dacă drepţii adevăratei Biserici şi 
făcătorii de minuni, care credeau în Răscumpărătorul ce 
urma să vină, pogorau în iad, cum vă închipuiţi că 
păgânii şi mahomedanii şi ateii, care nu au cunoscut şi nu 
au crezut în Răscumpărător vor căpăta mântuirea, numai 
pentru că ei vi se par dumneavoastră drăguţi şi buni, 
când mântuirea nu se obţine decât printr-un singur, vă 
repet, un singur mijloc, şi acesta este credinţa în 
Răscumpărătorul. 



ti 



Mântuirea" fără Hristos 



Creştinilor! Cunoaşteţi-L pe Hristos! înţelegeţi că 
voi nu-L cunoaşteţi, că vă lepădaţi de El socotind 
mântuirea posibilă fără El, pentru niscaiva fapte bune! 
Cel care socoate o mântuire posibilă fără credinţa în 
Hristos este renegat de Hristos şi, poate din neştiinţă, 
cade în păcatul greu al hulirii de Dumnezeu. Căci 

cugetăm, zice Sfântul Apostol Pavel, că omul se 
adevereşte prin credinţa fără faptele legii. Căci adevărul 
lui Dumnezeu prin credinţa lui Iisus Hristos în toate şi 
asupra tuturor credincioşilor este fără deosebire. Toţi 
au păcătuit şi sunt lipsiţi de slava lui Dumnezeu, 
suntem însă iertaţi în dar, prin harul Lui, cu izbăvirea 
întru Iisus Hristos. 

Veţi replica poate: Sfântul Apostol Iacov cere neapărat 
fapte bune: el învaţă că credinţa fără fapte e moartă. 

Cercetaţi ce cere Sfântul Apostol Iacov şi o să vedeţi 
că el cere, ca şi toţi insuflaţii de Dumnezeu scriitori ai 
Sfintei Scripturi, fapte de credinţă, iar nu faptele bune ale 
firii noastre căzute. El cere credinţa vie, învederată de 
faptele omului nou, şi nu faptele bune ale firii noastre 
căzute! El dă drept exemplu fapta patriarhului Avraam, 
fapta în care s-a învederat credinţa dreptului; iar fapta 
aceea consta în a aduce jertfă lui Dumnezeu pe fiul său 
unul născut. 

Să-ţi înjunghii fiul spre jertfire nu e deloc o faptă 
bună după firea omenească: e o faptă bună ca împlinire a 
poruncii lui Dumnezeu, ca faptă de credinţă... 



Boala „raţiunii sănătoase" 

Ciudată e judecata dumneavoastră despre raţiunea 
sănătoasă. De unde, cu ce drept o găsiţi, o descoperiţi în 
dumneavoastră? Dacă sunteţi creştini trebuie să aveţi 
noţiuni creştine cu privire la acest obiect şi nu altele, 
după capul dumneavoastră sau agăţate cine ştie de pe 
unde! 

Evanghelia ne învaţă că, prin cădere, noi ne-am 



18 



agonisit o raţiune pervertită, că raţiunea firii noastre 
căzute, oricât de valoroasă ar fi prin natură, oricât de 
ascuţită ar fi prin învăţătura lumească, îşi păstrează 
caracterul căpătat prin căderea în păcat, continuă să 
rămână o raţiune pervertită. Trebuie să o lepezi, să te dai 
pe mâna călăuzitoare a credinţei şi, sub această 
conducere, la timpul său, după o însemnată nevoinţă 
întru evlavie, Dumnezeu dăruieşte robului Său 
credincios raţiunea Adevărului sau Judecata 
Duhovnicească, temelia judecăţii duhovniceşti fiind 
Dumnezeu. 

Ceea ce numiţi dumneavoastră raţiune sănătoasă, 
noi, creştinii, cunoaştem că este o raţiune atât de 
bolnăvicioasă, atât de întunecată şi rătăcită, încât 
vindecarea ei nu poate avea loc decât prin retezarea cu 
paloşul credinţei a tuturor ştiinţelor şi cunoştinţelor care 
o compun şi prin lepădarea lor. Deşartă e rătăcirea minţii 
omeneşti, când caută să-L pătrundă pe nepătrunsul 
Dumnezeu! Când caută să explice inexplicabilul, să-L 
supună consideraţiilor sale pe cine? Pe Dumnezeu! O 
asemenea întreprindere e o întreprindere satanică!... Tu, 
care te numeşti creştin şi nu ai habar de învăţătura lui 
Hristos... 



Ereticii nu sunt creştini 

Dumneavoastră spuneţi că ereticii sunt aceeaşi 
creştini ca şi noi. De unde aţi scos una ca asta? Doar poate 
vreunul care se numeşte creştin şi nu ştie nimic despre 
Hristos, datorită nemărginitei sale ignorante, se va arăta 
de acord să se recunoască tot atât de creştin cât şi ereticii, 

fără să deosebească sfânta credinţă creştină, de puii 
blestemului, de ereziile hulitoare de Dumnezeu. Altfel 
judecă cu privire la acestea adevăraţii creştini! 

Numeroasele soboare de Sfinţi au primit cununa 
muceniciei, au ales mai degrabă cele mai crâncene şi 
îndelungate chinuri, închisoarea, exilul, decât să-şi dea 
acordul la părtăşania cu ereticii în învăţătura lor 
hulitoare de Dumnezeu. 

Biserica Universală a recunoscut întotdeauna erezia 
ca un păcat de moarte, a recunoscut întotdeauna că omul 
molipsit de boala groaznică a ereziei e mort sufleteşte, 
străin de har şi de mântuire, fiind în comuniune cu 
diavolul şi cu pieirea lui... 

Cu deosebire se remarcă la eretici ura neîmpăcată 
către fiii adevăratei Biserici şi setea lor de a se adapă cu 
sângele acestora! Erezia se conjugă cu încrâncenarea 
inimii, cu o groaznică întunecare şi stricare a minţii, 
erezia se menţine cu încăpăţânare în sufletul molipsit de 
ea şi cât de trudnică este vindecarea omului de această 
infirmitate! Orice erezie conţine într-însa hula împotriva 
Duhului Sfânt; fie huleşte o dogmă a Duhului Sfânt, fie o 
lucrare a Duhului Sfânt, dar neapărat huleşte Duhul 
Sfânt. Esenţa oricărei erezii este hulirea de Dumnezeu. 



De la vechile erezii la noile erezii 

Remarcabil: toate vechile erezii, sub diversele lor 
măşti schimbătoare, tindeau către un acelaşi scop: negau 
Dumnezeirea Cuvântului şi deformau dogma întrupării. 

Cele mai noi năzuiesc mai degrabă să nege lucrările 
Duhului Sfânt. Cu hule îngrozitoare ei negau 

Dumnezeiasca Liturghie, toate Tainele, tot, toate 
aspectele în care Biserica Universală recunoştea lucrarea 
Sfântului Duh. Ei le numeau pe acestea reglementări 
omeneşti, şi încă mai neruşinat: superstiţii, rătăcire! 
Desigur, dumneavoastră nu vedeţi în erezie nici o 
tâlhărie, nici hoţie! Poate nici nu o socotiţi un păcat? E 
renegat Fiul lui Dumnezeu, e renegat şi hulit Duhul 
Sfânt, nu mii mult! 

Cel care a primit şi se ţine de o învăţătură hulitoare 
de Dumnezeu, cel care huleşte pe Dumnezeu cu gura, 
acela nu tâlhăreşte, nu fură, face chiar faptele bune ale 
firii căzute - ce om minunat! Cum ar putea Dumnezeu să- 
i refuze mântuirea?!... 

Toată cauza ultimei dumneavoastră nedumeriri, ca 
şi a tuturor celorlalte, constă în adânca necunoaştere a 
creştinismului! . . . 

Esenţa nedumeririlor acestora este lepădarea de 
Hristos! Nu vă jucaţi cu mântuirea, nu vă jucaţi! Căci 
altfel veţi plânge veşnic!... 

Apucaţi-vă de lectura Noului Testament şi Sfinţilor 
Părinţi ai Bisericii Ortodoxe, studiaţi în scrierile Sfinţilor 
Părinţi cum trebuie înţeleasă corect Sfânta Scriptură, ce 
vieţuire, ce gânduri şi ce simţăminte se cuvine să aibă un 
creştin. 

DESPRE FAPTELE BUNE 
ALE NEORTODOCŞILOR 



Faptele celor ce nu cred în Hristos 



Dar cine nu crede în Fiul lui Dumnezeu? Nu 
cel care pe faţă, cu hotărâre se leapădă de El, 
ci şi acela care, numindu-se creştin, duce 
viaţă păcătoasă, aleargă după desfătări trupeşti; cel al 
cărui dumnezeu este pântecele; cel al cărui dumnezeu 
este argintul şi aurul; cel al cărui dumnezeu e slava 
pământească; cel care a cinstit ca pe un dumnezeu 
înţelepciunea pământească cea vrăjmaşă lui Dumnezeu, 
că tot cela ce face rele urăşte Lumina şi nu vine la 
Lumină, ca să nu se vădească faptele Lui; iar cel ce face 
adevărul vine la Lumină, ca să se arate lucrurile lui, că 
întru Dumnezeu sunt lucrate (In. 3, 20-21). 

Fără lepădare de sine, omul nu e în stare de 
credinţă; raţiunea lui căzută luptă împotriva credinţei, 
cerând cu obrăznicie lui Dumnezeu socoteală pentru 
lucrările Lui şi dovezi pentru adevărurile descoperite de 
El omului; inima căzută vrea să ducă viaţa căderii, către a 
cărei omorâre năzuieşte credinţa; trupul şi sângele, 
neluând aminte la mormântul ce le stă înainte în oricare 
ceas, vor şi ele să îşi trăiască viaţa lor, viaţa stricăciunii şi 
a păcatului. 

în ce trebuie să credem? 

„Credinţa", a zis Preacuviosul Simeon Noul Teolog, 
„în înţelesul larg al acestui cuvânt, cuprinde în sine toate 
Dumnezeieştile Porunci ale lui Hristos: ea e pecetluită de 
încredinţarea că în porunci nu este nici o buche care să 
nu aibă rost, că totul în ele, până la o iotă, e viaţă şi 
pricină a vieţii veşnice". 

Să crezi în dogmele propovăduite de Evanghelie, să 
le înţelegi şi să le mărturiseşti după învăţătura neştirbită 
a Bisericii Ortodoxe de Răsărit, singura ce cuprinde 
învăţătura evanghelică în toată curăţia şi plinătatea ei. Să 
crezi în tainele rânduite în Biserică de însuşi Domnul, 
păstrate de Biserica de Răsărit în toată plinătatea lor. Să 
crezi în sfintele, de viaţă făcătoarele porunci evanghelice, 
care pot fi împlinite fără greşeală numai în sânul Bisericii 
celei adevărate, a căror plinire o alcătuieşte aşa-numita 
de către Părinţi credinţă lucrătoare a creştinului, în 
dogme e Teologia predată de însuşi Dumnezeu. 

Lepădarea dogmelor este o hulă împotriva lui 
Dumnezeu ce se numeşte necredinţă; schimonosirea 
dogmelor este o hulă împotriva lui Dumnezeu ce se 
numeşte erezie. 



Criteriul faptelor bune 

Credinţa Ortodoxă în Hristos, pecetluită prin Taina 
Botezului e îndestulătoare pentru mântuire şi fără fapte, 
arunci când omul n-are timp să le săvârşească: fiindcă 
credinţa îl înlocuieşte pe om cu Hristos, şi faptele bune 
omeneşti cu meritele lui Hristos. De-a lungul vieţii 

pământeşti, însă, este neapărată nevoie de fapte. 

Ca fapte bune îi sunt recunoscute creştinului numai 
acelea care sunt împlinire a poruncilor evanghelice, prin 
care se hrăneşte, trăieşte credinţa lui, prin care este 
sprijinită viaţa lui în Hristos: fiindcă singurul care 
lucrează în creştin trebuie să fie Hristos. Cel botezat nu 
are dreptul să facă după curii îi dau ghes simţirile inimii, 
care depind de înrâurirea trupului şi sângelui asupra 
acesteia, oricât ar părea de bune aceste simţiri: îi sunt 
primite doar faptele bune către a căror săvârşire inima 
este îmboldită de către Duhul Sfânt şi Cuvântul lui 
Dumnezeu, care sunt ale firii înnoite de Hristos. 



„Faptele bune" ale firii căzute 

Sunt orbi cei ce pun preţ pe aşa numitele de către ei 
„fapte bune" ale firii căzute. Aceste fapte au lauda lor, 
preţul lor, în vreme şi între oameni, nu însă înaintea lui 
Dumnezeu, înaintea Căruia toţi s-au abătut, împreună 
netrebnici s-au făcut (Rom. 3, 12). 

Cei ce nădăjduiesc în faptele bune ale firii căzute nu 
L-au cunoscut pe Hristos, n-au priceput taina 
răscumpărării, sunt prinşi în cursele propriei filosofări 
mincinoase, ridicând împotriva credinţei lor care este pe 
jumătate moartă şi se clatină din împotrivire prostească: 
„Oare Dumnezeu este atât de nedrept încât să nu dea răsplata 
mântuirii veşnice faptelor bune săvârşite de închinătorii la idoli 
şi de eretici?" 

Aceşti „judecători" pun nedreptatea şi neputinţa 
judecăţii lor pe seama judecăţii lui Dumnezeu. Dacă 
faptele bune săvârşite potrivit simţirilor inimii ar aduce 

mântuirea, venirea lui Hristos ar fi fost de prisos, n-ar 
mai fi fost nevoie de răscumpărarea lumii prin patimile şi 
moartea pe cruce a Dumnezeului-Om, nici de poruncile 
evanghelice. Este învederat că cei ce socot că mântuirea 
se poate dobândi şi numai prin faptele firii căzute 
nimicesc însemnătatea lui Hristos, leapădă pe Hristos. 

In chip nelegiuit s-au oştit împotriva credinţei 
iudeii, cerând de la credincioşi împlinirea rânduielilor 
rituale ale Legii vechi; în chip nelegiuit fiii lumii vrăjmaşe 
lui Dumnezeu, ce sunt străini de cunoaşterea cea tainică 
şi totodată vie a lui Hristos, cer de la cei ce cred în 
Hristos fapte bune potrivite cu înţelegerea şi simţirile firii 
căzute. Cel ce crede în Hristos trage împotriva simţirilor 
inimii sabia lui Hristos şi îşi sileşte inima, tăind cu sabia 
ascultării faţă de El nu doar pornirile păcătoase vădite, ci 
şi acele porniri care par bune la arătare, dar în fapt sunt 
potrivnice legilor evanghelice şi, astfel, este întreaga 
lucrare a omului care se ia după imboldurile firii căzute. 

Faptele părute bune, făcute din imboldurile firii 
căzute, fac să crească în om „eu"-ul sau, nimicesc 
credinţa în Hristos, sunt potrivnice lui Dumnezeu; 
faptele credinţei omoară egoismul în om, fac să crească în 
el credinţa, fac să crească în el Hristos. De vei mărturisi 
cu gura ta pe Domnul Iisus, spune Apostolul, şi vei crede 
întru inima ta că Dumnezeu L-a ridicat pe El din morţi, te 
vei mântui: căci cu inima se crede spre dreptate, iar cu 
gura se mărturiseşte spre mântuire (Rom. 10, 9-10). 

Dreapta credinţă, adevărata faptă bună 

Credinţa adevărată şi vie aduce omului mântuirea, 
chiar dacă acesta o mărturiseşte doar cu gura. Ea i-a adus 
mântuirea tâlharului răstignit pe cruce; a adus mântuire, 
prin pocăinţă, multor păcătoşi în ultimele clipe, cele 
dinainte de moarte, ale vieţii lor. 

Atât de însemnată, de neapărat trebuincioasă este 
pentru mântuire mărturisirea cu gura a credinţei inimii şi 
încredinţării sufletului, că sfinţii mucenici din toate 
veacurile creştinismului, începând cu înşişi Apostolii lui 
Hristos, s-au învoit mai degrabă a răbda chinuri lungi şi 
înfricoşate, a vărsa sângele lor ca apa, decât a rosti 
lepădarea de Hristos, fie aceasta şi prefăcută, numai cu 
gura, tară ca inima să ia parte. 

Dumnezeu cere de la om pentru a-1 mântui numai 
credinţa vie, adevărată. Aceasta, ca zălog al mântuirii şi 
fericirii veşnice, trebuie să fie pentru creştin mai de preţ 
decât viaţa lui pământească. Mucenicia este roadă 
adevăratei cunoştinţe de Dumnezeu, dăruite prin 
credinţă. Mucenicia este roadă credinţei. Această faptă au 
hulit-o şi o hulesc cei ce pun mare preţ pe faptele firii 
omeneşti căzute: în orbirea lor, ei numesc această 
preasfântă nevoinţă a celor mari la suflet „urmare a 
nebuniei". 

Atât de însemnată este fiecare idee a dogmelor date 
de Dumnezeu, că sfinţii mărturisitori, asemenea 
mucenicilor, au pecetluit mărturisirea de credinţă 
ortodoxă cu pătimiri grozave şi râuri de sânge. Potrivit 
însemnătăţii credinţei în lucrarea mântuirii, şi păcatele 
împotriva ei au o deosebită greutate în cumpăna dreptei 
judecăţi a lui Dumnezeu: toate aceste păcate sunt de 

moarte, adică sunt împreunate cu moartea sufletului şi le 
urmează veşnica pierzanie, muncile veşnice în adâncurile 
iadului. 



Cea mai rea faptă - necredinţa 

Păcat de moarte este necredinţa: ea leapădă 
singurul mijloc de mântuire, credinţa în Hristos. Păcat de 
moarte este lepădarea de Hristos: ea II lipseşte pe cel care 
se leapădă de credinţa vie în Hristos, ce se arată şi se 
păstrează prin mărturisirea cu gura. Păcat de moarte este 
erezia: ea cuprinde în sine hulirea lui Dumnezeu şi îl face 
pe cel molipsit de ea străin de adevărata credinţă în 
Hristos. Păcat de moarte este deznădăjduirea: ea este 
lepădare a credinţei lucrătoare, vii în Hristos. 

Vindecarea de toate aceste păcate de moarte este 
credinţa adevărată, sfântă, vie în Hristos. De o 
însemnătate covârşitoare în faptele credinţei este 
mărturisirea cu gura: marele dătător de lege al 
israilitenilor, văzătorul de Dumnezeu Moisi, a fost lipsit 
de intrarea în pământul făgăduinţei îndată ce a rostit, cu 
privire la o faptă a credinţei, cuvinte ce arătau o oarecare 
îndoială (Numeri 20, 10-12). 

De ucenicii unui oarecare pustnic mare din Egipt s-a 
depărtat harul botezului îndată ce acesta, stând de vorbă 
cu un evreu, a rostit, în simplitatea sa, un cuvânt de 
îndoială cu privire la credinţa creştină. 

Istoria bisericească povesteşte că în primele timpuri 
ale creştinismului, în vremea prigoanelor, unii păgâni 
mărturiseau cu gura pe Hristos cu prefăcătorie, în glumă 
şi în bătaie de joc, iar harul dumnezeiesc îi adumbrea de 

îndată: într-o clipă se prefăceau din păgâni înrăiţi în 
creştini râvnitori şi pecetluiau cu sângele lor mărturisirea 
pe care la început o rostiseră ca pe o luare în deşert. [...] 



Credinţa în Iisus Hristos, 
mai presus de toate faptele bune 

Cel ce crede în Hristos, de va şi muri cu moartea 
păcatului, iarăşi va învia prin pocăinţă (In. 11, 25), şi 
vedem pe mulţi dintre sfinţi că au căzut din înălţimea 
sfinţeniei în adâncul unor păcate grele, iar apoi, cu 
ajutorul credinţei şi al pocăinţei insuflate de aceasta, s-au 
liberat din adâncul cel puturos şi întunecat, au suit iarăşi 
la înălţimea curăţiei şi sfinţeniei. 

Deznădăjduirea dă în vileag necredinţa şi egoismul 
ce se aflau dinainte în inimă: cel ce crede în sine şi 
nădăjduieşte în sine nu se va scula din păcat prin 
pocăinţă; se va scula prin ea cel ce crede în Hristos, 
Atotputernicul Răscumpărător şi Doctor. 

Credinţa este din auzire (Rom. 10, 17): ascultă 
Evanghelia, care-ţi vorbeşte, şi pe Sfinţii Părinţi, care o 
tâlcuiesc; ascultă-i cu luare aminte şi, puţin câte puţin, se 
va sălăşlui în tine credinţa vie, care va cere de la tine 
plinirea poruncilor evanghelice şi te va răsplăti pentru 
această împlinire cu nădejdea neîndoielnică a mântuirii. 
Ea te va face următor al lui Hristos pe pământ, împreună 
moştenitor cu El în cer. Amin. 

